ดัชนีหุ้นวันที่ 25 ส.ค.ปิดลบ 5.94 จุด
ดัชนีหุ้นไทยปิดที่ 884.51จุดลดลง 5.94จุดมูลค่าการซื้อขาย 49,390 สูงสุดในรอบปีนี้
25 ส.ค. 2553

ดัชนีหุ้นไทยปิดที่ 884.51จุดลดลง 5.94จุดมูลค่าการซื้อขาย 49,390 สูงสุดในรอบปีนี้
ตลาดหุ้นวันที่ 25 ส.ค.ในภาคเช้าดัชนีหุ้นอยู่ในแดนบวกก็ตามแต่ในช่วงท้ายตลาดมีแรงขายออกมาฉุดให้ดัชนีปิดตลาดที่ระดับ 884.51 จุด ลดลง 5.94 จุด หรือ 0.67% มูลค่าการซื้อขาย 49,390 ล้านบาท สูงสุดในรอบปีนี้และทำสถิติในรอบ 10 เดือน 
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า ดัชนีหุ้นปรับตัวลดลงมาจากการขายทำกำไรในช่วงท้ายตลาดเท่านั้น เพราะขณะนี้ไม่พบว่าจะมีปัจจัยใด เข้ามามีผลต่อภาพรวมของตลาดหุ้น เป็นเพียงข่าวเข้ามากระทบต่อหุ้นรายตัวเท่านั้น เช่นกรณีของรัฐบาลอินโดนีเซียจะฟ้องบริษัท ปตท.สำรวจและผลิตปิโตรเลียม(PTTEP) ยังไม่สิ้นสุด แต่เป็นตัวดึงให้หุ้นกลุ่มปตท.ปรับตัวลดลง
อย่างไรก็ตาม ดัชนีหุ้นเป็นเพียงการปรับฐานระยะสั้น โดยแนวรับระดับ 884-885 จุด ยังรับได้อยู่ ตราบใดไม่หลุดระดับ 870 จุด เชื่อว่าดัชนีหุ้นยังมีโอกาสขึ้นได้ และมีโอกาสแตะระดับ 900 จุดในช่วงที่เหลือของปีนี้ได้ โดยมีเงินทุนทั้งในและนอกประเทศไหลเข้ามาลงทุนอย่างต่อเนื่อง